《同陈明水三谢古林同宿白云一首》
明代·王渐逵

旬日已闭关，为君重一出。百年吾道在，意气自相翕。

肩舆渡遥山，衣冠倏以集。皎皎白云岑，冷冷九龙脉。

徘徊共一观，可以喻素质。圣贤肇间气，夙缘抱灵骨。

方知浊世人，蠢蠢徒沦汨。道器本不殊，心事乃合一。

艮体日光辉，基原在笃实。相期敦好言，努力崇明德。

作者简介：（1498—1559）明广东番禺人，字用仪，一字鸿山，号青萝子、大隐山人。正德十二年进士，官刑部主事。以养母请告，家居十余年，后至广州，适有诏，养病逾三年者不复叙用。乃赴会稽，谒王阳明墓，与其门人讲学。久之乃归。后复被荐入京，言事不报，复乞归。嘉靖三十七年十二月卒。有《青萝文集》。